Η σπονδυλική μας στήλη, σαν συνέπεια της εξέλιξης του ανθρώπινου είδους, είναι κατασκευασμένη για να λειτουργεί σε όρθια θέση. Οπότε, η σύγχρονη στροφή προς την καθιστική ζωή, δημιουργεί πολλά προβλήματα οσφυαλγίας. Είναι σημαντικό στο χώρο εργασίας μας να καθόμαστε σε εργονομικά σωστή θέση, να κάνουμε συχνά διαλλείματα ώστε να σηκωνόμαστε και να ασκούμε ήπια τους ραχιαίους και κοιλιακούς μας μύες. Επίσης πρέπει στον ελεύθερο χρόνο μας να ασκούμαστε με περπάτημα, όργανα γυμναστικής, ποδήλατο, κολύμβηση και τρέξιμο (το τελευταίο κατά προτίμηση μέχρι τα 50-55 χρόνια). Ο συνδυασμός καθιστικής ζωής, μυϊκής αδράνειας και άρσης βαρών με κακή στάση του σώματος (βαριές δουλειές στο σπίτι, μετακίνηση βαρέων αντικειμένων κλπ.), μπορεί να αποβεί πολύ κακός για την υγεία της μέσης μας. Για την περίπτωση του αυχένα, ισχύουν τα ίδια. Η συχνή χρήση οθόνης υπολογιστή, κινητού τηλεφώνου, βλάπτει πολύ τον αυχένα, ιδίως αν δεν υπάρχει σωστή εργονομία. Ο βασικός κανόνας εδώ, είναι ότι η οθόνη πρέπει να βρίσκεται πάντα στο ύψος των ματιών και να γίνονται συχνά διαλλείματα για να ξεμουδιάζουν οι μύες του αυχένα, του ώμου και των άνω άκρων.